b'\n_START_ARTICLE_\nStjepan Radi\xc4\x87\n_START_PARAGRAPH_\nStjepan Radi\xc4\x87 (11. hein\xc3\xa4kuuta 1871 Desno Trebarjevo, It\xc3\xa4valta-Unkari \xe2\x80\x93 8. elokuuta 1928 Zagreb, Jugoslavia) oli kroatialainen poliitikko ja perustamansa Kroatian talonpoikaispuolueen johtaja. H\xc3\xa4n oli merkitt\xc3\xa4v\xc3\xa4 poliittinen hahmo 1920-luvun Jugoslaviassa ja vastusti vallan keskittymist\xc3\xa4 serbeille sek\xc3\xa4 vaati Kroatialle itsehallintoa. H\xc3\xa4n kuoli sen j\xc3\xa4lkeen kun h\xc3\xa4nt\xc3\xa4 oli ammuttu kesken parlamentin istunnon._NEWLINE_Radi\xc4\x87in kuva on nyky\xc3\xa4\xc3\xa4n kahdensadan Kroatian kunan seteliss\xc3\xa4.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nRadi\xc4\x87 joutui jo nuorena konfliktiin It\xc3\xa4valta-Unkarin viranomaisten kanssa unkarilaisvastaisen esiintymisens\xc3\xa4 vuoksi. H\xc3\xa4n perusti Kroatian talonpoikaispuolueen joulukuussa 1904 yhdess\xc3\xa4 veljens\xc3\xa4 Ante Radi\xc4\x87in kanssa, joka oli julkaissut vuosina 1900\xe2\x80\x931904 Dom (\xe2\x80\x9dkoti\xe2\x80\x9d) -nimist\xc3\xa4 lehte\xc3\xa4._NEWLINE_Radi\xc4\x87 ryhtyi maaliskuussa 1918 yhteisty\xc3\xb6h\xc3\xb6n Zagrebiin perustetun kansallisen neuvoston kanssa, tavoitteenaan sellaisen etel\xc3\xa4slaavien liittovaltion luominen, joka perustuisi serbien ja kroaattien tasavertaisuudelle ja turvaisi Kroatian itsehallinnon. H\xc3\xa4net valittiin my\xc3\xb6s mainitun neuvoston j\xc3\xa4seneksi. Kun It\xc3\xa4valta-Unkarin romahdettua syksyll\xc3\xa4 1918 Serbian sijaishallitsija prinssi Aleksanteri tarjoutui uuden Jugoslavian valtion hallitsijaksi, Radi\xc4\x87 oli ainoa Zagrebin kansallisen neuvoston j\xc3\xa4senist\xc3\xa4, joka vastusti ehdotusta. Radi\xc4\x87 kannatti mieluummin tasavaltaa kuin monarkiaa, mutta erityisesti h\xc3\xa4n vastusti Serbian p\xc3\xa4\xc3\xa4ministeri Nikola Pa\xc5\xa1i\xc4\x87in politiikkaa, joka t\xc3\xa4ht\xc3\xa4si keskusjohtoiseen valtioon liittovaltion sijasta. Koska Radi\xc4\x87 asettui vastustamaan uuden Jugoslavian hallitusta, h\xc3\xa4net vangittiin vuosiksi 1919\xe2\x80\x931920. Kroatian talonpoikaispuolue sai Kroatian alueella suuren kannatuksen perustuslakia s\xc3\xa4\xc3\xa4t\xc3\xa4v\xc3\xa4n kansalliskokouksen vaaleissa, mutta puolueen edustajat kielt\xc3\xa4ytyiv\xc3\xa4t ottamasta vastaan paikkojaan kokouksessa. P\xc3\xa4\xc3\xa4ministeri Pa\xc5\xa1i\xc4\x87 sai n\xc3\xa4in mielens\xc3\xa4 mukaisen perustuslain hyv\xc3\xa4ksytyksi kes\xc3\xa4kuussa 1921. Jugoslavian uuden parlamentin ensimm\xc3\xa4isiss\xc3\xa4 vaaleissa maaliskuussa 1923 Radi\xc4\x87in puolue sai j\xc3\xa4lleen Kroatian alueella suurimman kannatuksen._NEWLINE_Hein\xc3\xa4kuussa 1923 Radi\xc4\x87 matkusti ulkomaille etsim\xc3\xa4\xc3\xa4n tukea Kroatian itsen\xc3\xa4isyydelle. H\xc3\xa4n joutui palaamaan tyhjin k\xc3\xa4sin elokuussa 1924, jolloin h\xc3\xa4net vangittiin uudelleen. Vangitsemisen syyn\xc3\xa4 olivat h\xc3\xa4nen Moskovassa k\xc3\xa4ym\xc3\xa4ns\xc3\xa4 neuvottelut Kroatian talonpokaispuolueen liittymisest\xc3\xa4 suunniteltuun kansainv\xc3\xa4liseen talonpoikaisinternationaaliin. Radi\xc4\x87in puolue luopui v\xc3\xa4hitellen jarrutuspolitiikastaan ja ryhtyi osallistumaan parlamentin toimintaan. P\xc3\xa4\xc3\xa4ministeriksi palannut Pa\xc5\xa1i\xc4\x87 yritti nujertaa kroaattien separatismin lakkauttamalla koko puolueen 1. tammikuuta 1925 ja vangituttamalla nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin Radi\xc4\x87in, jota syytettiin nyt maanpetoksellisesta toiminnasta kuningaskuntaa vastaan. Puolue kuitenkin s\xc3\xa4ilytti kannatuksensa helmikuun 1925 vaaleissa. T\xc3\xa4m\xc3\xa4n j\xc3\xa4lkeen syntyi yll\xc3\xa4tt\xc3\xa4v\xc3\xa4 sovinto. Radi\xc4\x87 sai armahduksen hein\xc3\xa4kuussa 1925 ja ilmoitti vapauduttuaan puoluetovereidensa kanssa tukevansa varauksetta kuningaskuntaa ja Kara\xc4\x91or\xc4\x91evi\xc4\x87in dynastiaa, mink\xc3\xa4 j\xc3\xa4lkeen Kroatian talonpoikaispuolue muodosti yhteishallituksen Pa\xc5\xa1i\xc4\x87in kanssa. Puolue kuitenkin palasi oppositioon vuonna 1927. Radi\xc4\x87 liittoutui nyt serbien itsen\xc3\xa4ist\xc3\xa4 demokraattipuoluetta johtaneen Svetozar Pribi\xc4\x87evi\xc4\x87in kanssa, ja heid\xc3\xa4n puolueensa ryhtyiv\xc3\xa4t yhdess\xc3\xa4 vaatimaan Jugoslavian muuttamista liittovaltioksi.\n_START_SECTION_\nMurha\n_START_PARAGRAPH_\nRadi\xc4\x87 haavoittui kuolettavasti 20. hein\xc3\xa4kuuta 1928, kun serbien Radikaalin kansanpuolueen montenegrolainen kansanedustaja Puni\xc5\xa1a Ra\xc4\x8di\xc4\x87 ampui h\xc3\xa4nt\xc3\xa4 kesken parlamentin istunnon Belgradin parlamenttitalossa. Samassa yhteydess\xc3\xa4 Ra\xc4\x8di\xc4\x87 surmasi my\xc3\xb6s kaksi muuta Kroatian talonpoikaispuolueen merkitt\xc3\xa4v\xc3\xa4\xc3\xa4 edustajaa, \xc4\x90uro Basari\xc4\x8dekin sek\xc3\xa4 Radi\xc4\x87in veljenpojan Pavle Radi\xc4\x87in, ja haavoitti viel\xc3\xa4 kahta muuta. Stjepan Radi\xc4\x87 kuoli vammoihinsa kaksi viikkoa my\xc3\xb6hemmin Zagrebissa. H\xc3\xa4nen murhansa ajoi Jugoslavian poliittiseen kriisiin, jonka seurauksena kuningas Aleksanteri kumosi tammikuussa 1929 perustuslain ja perusti diktatorisen hallinnon. Kroatian talonpoikaispuolueen johtajaksi tuli Radi\xc4\x87in j\xc3\xa4lkeen Vladko Ma\xc4\x8dek.'